මීට වසරකට පමණ ඉහත දී අලුත්ගම චීනවත්ත ප්‍රදේශයේ දී නිවසක් ඉදිරිපිට දී ව්‍යාපාරිකයකුට වෙඩි තබා බරපතල තුවාල සිදුකර පලාගොස් සැඟවී සිටි පුද්ගලයන් දෙදෙනා අත්අඩංගුවට ගත් බව කළුතර විශේෂ අපරාධ විමර්ශන අංශය කියයි.වෙඩි තැබීම මෙහෙය වූ බව කියන ප්‍රධාන සැකකරු අලුත්ගම දර්ගා නගරයේ රැඳී සිටියදී අත්අඩංගුවට ගෙන ප්‍රශ්න කිරීමේ දී වෙඩි තැබීම සිදු කළ පුද්ගලයා පිළියන්දල දී අත්අඩංගුවට ගත් බව පොලීසිය කියයි.බරපතල තුවාල ලැබූ ව්‍යාපාරිකයා අලුත්ගම ප්‍රදේශයේ ඉඩමක් විකුණා ලබා ගත් මුදල ලබා ගැනීමේ අරමුණින් වෙඩි තබා ඔහුව ඝාතනය කිරීමට අත්අඩංගුවට ගත් ප්‍රධාන සැකකරුගේ බලාපොරොත්තුව වූ බව ඔහුගෙන් ප්‍රශ්න කිරීමේ දී හෙළිවී යැයි පොලිසිය කියයි.මෙම සිද්ධියෙන් වසන් වී සිටීම සඳහා ප්‍රධාන සැකකරු ව්‍යාජ ගමන් බලපත්‍රයක් උපයෝගී කරගෙන විදේශ ගතවීමට උත්සාහ කර ගුවන් තොටුපල නිලධාරීන්ට හසුවීමෙන් අනතුරුව පස් මසක කාලයක් රක්ෂිත බන්ධනාගාර ගතවී දඬුවම් ලැබූ අයෙකු බව පොලිසිය කියයි.ප්‍රධාන සැකකරුගෙන් විදේශ රැකියාවක් ලබා ගැනීමේ පොරොන්දුව මත මෙම වෙඩි තැබීම සිදු කළ බව පිළියන්දල දී අත්අඩංගුවට ගත් සැකකරු ප්‍රකාශ කළ බව පොලීසිය කියයි.වෙඩි තැබීමට උපයෝගී කර ගත් ගිනි අවිය, යතුරු පැදිය සොයා ගැනීම සඳහා ප්‍රධාන සැකකරුව රඳවා ගැනීමේ නියෝග ලබා ගැනීමට නියමිතව ඇතැයි පොලිසිය කියයි.කළුතර කොට්ඨාස භාර පොලිස් අධිකාරී ලලිත් පතිනායක මහතාගේ අධීක්ෂණය යටතේ කළුතර විශේෂ අපරාධ විමර්ශන අංශයේ ස්ථානාධිපති සමන් පද්මලාල් මහතාගේ උපදෙස් මත පොලිස් සැරයන් (55202) වීරසේන, (17668) ජයන්ත (26019) දයාසේන (4492) ගුණවර්ධන පොලිස් කොස්තාපල් (54582) ප්‍රසාද් (50880) මුණසිංහ (82114) විජේනායක මහත්වරු පරීක්ෂණ පවත්වති..